I romjulen ble musiker og artist Dan Devero banket opp etter en fest i Ålvik i Hardanger. Han er åpen transseksuell og var ikledd kvinneklær den kvelden.

– Jeg ble dratt etter håret i ti–tyve meter. Sparket og slått. Jeg så ikke ut etterpå, sier Dan.

Politiet ble tilkalt natt til 27. desember, og saken har blitt etterforsket av lensmann i Kvam.

Lensmann i Kvam og Samnanger lensmannsdistrikt, Terje Sperrevik, forteller at det fortsatt er noe som gjenstår i etterforskningen.

– Vi har etterforsket saken for fullt. Vi jobber fortsatt med å samle inn informasjon for å danne oss et bilde av hva som har skjedd. Den vil snart bli sendt over til påtale, sier han torsdag.

To personer er anmeldt i voldssaken, men lensmann Sperrevik forteller at det kan gjelde flere.

Nå tar imidlertid Dan, sammen med Landsforeningen for lesbiske, homofile, bifile og transpersoner (LLH) besluttet å sende en henvendelse Vest politidistrikt.

– Hvis jeg hadde omkommet, hadde nok denne saken blitt tatt alvorlig.

LES OGSÅ: «Bergensbølgens far» jobber med tidligere nakenaktivist

Hatmeldinger og trusler

26-åringen forteller at han i dag har det bra.

– Jeg er blitt kontaktet av flere mennesker i småbygder rundt om i landet, som forteller at de ikke tør å være åpen om sin seksuelle legning i frykt for å få juling, sier Dan.

Det har likevel ikke bare vært positive tilbakemeldinger etter hendelsen og politianmeldelsen.

– Jeg har fått flere trusler og familien min har fått hatmeldinger. Men det er også noen som har kontaktet meg og sier de er glad jeg tar saken videre.

Han flytter om kort tid utenlands.

Flyktninger flytter inn i februar

Dan Devero vokste opp i nabobygden Øystese, og flyttet nylig inn i et hus i Ålvik. Etter hendelsen 2. juledag har han allerede fått nok, og velger å flytte fra stedet.

Men huset hans skal ikke stå tomt. Ifølge Devero har han nå fått godkjent huset for utleie av Kvam kommune. Allerede 1. februar flytter det inn flyktninger i boligen.

– Dette skal ikke stå tomt!

– Jeg håper Ålvik som bygd tar flyktningene varmt imot, sier han.

Han beskriver seg selv som en moralist og aktivist.

– Det er dette jeg kan bidra med i flyktningsituasjonen vi har i dag.

Devero understreker at han på ingen måte har ønsket å svartmale Ålvik på noen måte i sine uttalelser.

– Jeg vet at jeg ikke kan være åpen transseksuell her uten å bli hetset, derfor er ikke Ålvik et sted for meg å satse fremtiden på.